text: Risiko for plaststykker i kyllingepølser 
  11 november 2015 kl. 09.04
  Hvis du har købt "Robert kyllingepølser" fra Robert Damkjær A/S, skal du muligvis kassere pølserne.
  Den Haderslev-baserede virksomhed Robert Damkjær A/S tilbagekalder et parti kyllingepølser, da der er risiko for, at nogle af pølserne kan indeholde små stykker blåt plastik. Det oplyser Fødevarestyrelsen.
  Helt præcis drejer det sig om "Robert kyllingepølser" med en nettovægt på 450 gram. De pakker, som kan indeholde plasticstykker, er pakket den 3. november 2015, og kan holde sig til den 26. januar 2016. EAN-nummeret er 5 705253 026337.
  Kyllingepølserne er solgt i kæderne Spar, Min Købmand, Letkøb, Kiwi og Meny samt i Liva Stormarked i Kolding.
  Fødevarestyrelsens råd er, at man skal kassere pølserne eller levere dem tilbage til butikken, hvor de er købt.
  